
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ԼՐԱՑՈՒՄՆԵՐ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

	1․ Նախագծով առաջարկվում է ՀՀ 2026թ. պետական բյուջեով նախատեսված ՀՀ կառավարության պահուստային ֆոնդից 67,456.3 հազար դրամ հատկացնել ՀՀ արդարադատության նախարարության կողմից իրականացվող 1120 ծրագրի գծով նոր 31009 «ՀՀ արդարադատության նախարարության պրոբացիայի ծառայության շենքային պայմանների բարելավում» միջոցառմանը՝ Պրոբացիայի ծառայության վարչական շենքի նկուղային հարկի վերանորոգման և նոր հաստիքային միավորների համար աշխատանքային պայմանների ապահովման համար: 
Այս կապակցությամբ հարկ է նշել, որ Պրոբացիայի ծառայության վարչական շենքի կոյուղագծերի նորոգման և նկուղային հատվածը աշխատասենյակների վերափոխման աշխատանքները, որպես առաջնահերթություն, 38,000.0 հազար դրամի չափով ներառվել են «ՀՀ 2026 թվականի պետական բյուջեի մասին» ՀՀ օրենքի N 6 հավելվածում։ Մինչդեռ ներկայացված նախագծով առաջարկվում է իրականացնել նաև օդափոխության համակարգի նորոգման ու կառուցման, նոր հաստիքային միավորների համար աշխատանքային պայմանների ապահովման, ինչպես նաև տեխնիկական ու հեղինակային հսկողության աշխատանքները:
Ինչ վերաբերում է Նախագծին, ապա վերջինիս հավելվածներում նշված աշխատանքները նախատեսված են որպես կապիտալ, մինչդեռ N 7 (գնումների) հավելվածում գնման առարկան և Նախագծին կից ամփոփ նախահաշվում դրանք ներկայացված են որպես ընթացիկ նորոգման աշխատանքներ: Ուստի, առաջարկում ենք հստակեցնել իրականացվելիք աշխատանքների բնույթը՝ հաշվի առնելով նաև ՀՀ քաղաքաշինության կոմիտեի դիրքորոշումը:
Ավելացնենք նաև, որ աշխատանքները որպես ընթացիկ դիտարկելու պարագայում անհրաժեշտ է առաջնորդվել ՀՀ կառավարության 19.03.2015թ. N 596-Ն որոշմամբ, համաձայն որի՝ ընթացիկ նորոգման աշխատանքների դեպքում տեխնիկական և հեղինակային հսկողություններ չեն իրականացվում:
Ելնելով վերոգրյալից և հաշվի առնելով, որ ՀՀ կառավարության պահուստային ֆոնդն արդեն իսկ ծանրաբեռնված է շրջանառվող որոշման նախագծերով՝ առաջարկում ենք այն չդիտարկել որպես ֆինանսավորման աղբյուր։ Հարցի քննարկմանն առաջարկում ենք անդրադառնալ 2026թ. պետական բյուջեով ՀՀ արդարադատության նախարարությանը հատկացված ընդհանուր միջոցների շրջանակներում, ինչպես նաև աշխատանքների բնույթի հստակեցումից հետո լրամշակել Նախագիծը՝ խմբագրելով համապատասխան հավելվածները:
	Ընդունվել է։
Պրոբացիայի ծառայությունը դիմել է ՀՀ քաղաքաշինության կոմիտեին՝ պարզելու համար պրոբացիայի ծառայության վարչական շենքի (այսուհետ՝ Շենք) նկուղային հարկի վերանորոգման աշխատանքների բնույթը, որին  ի պատասխան վերջինս հայտնել է, որ  շենքերում շինարարության թույլտվություն չպահանջող՝ ցածր ռիսկայնության աստիճանի (I կատեգորիայի) ընթացիկ նորոգման աշխատանքները սահմանված են ՀՀ կառավարության 2015 թվականի մարտի 19-ի N 596-Ն որոշման 4-րդ հավելվածում։
ՀՀ քաղաքաշինության նախարարի 2014 թվականի մարտի 24-ի N 87-Ն հրամանով հաստատված ՀՀՇՆ 20-06-2014 «Շենքերի և կառուցվածքների վերակառուցում, վերականգնում և ուժեղացում. Հիմնական դրույթներ» շինարարական նորմերի (այսուհետ՝ Նորմեր) 2-րդ կետի 6-րդ ենթակետի համաձայն՝ ընթացիկ նորոգումը դա վերակառուցման սահմանման տակ չընկնող շինարարական աշխատանքների և միջոցառումների համալիր է, ուղղված շենքի կամ կառուցվածքի, դրա առանձին մասերի, ինժեներական հաղորդակցուղիների ու սարքավորումների աշխատունակության և շահագործողական ցուցանիշների վերականգնմանը:
Նորմերի 2-րդ կետի 4-րդ ենթակետի համաձայն՝ վերակառուցումը դա շինարարական աշխատանքների և միջոցառումների համալիր է, ուղղված շենքի կամ կառուցվածքի, դրա առանձին մասերի նոր գործառնական նշանակությամբ օգտագործմանը և/կամ հիմնական տեխնիկատնտեսական ցուցանիշների փոփոխմանը, շենքի կամ կառուցվածքի հուսալիության ապահովմանն ու արդիականացմանը։
Ուսումնասիրելով Շենքի նկուղային հարկի ընթացիկ նորոգման աշխատանքների նախագծանախահաշվային փաստաթղթերը և դրանց լուծումներն ու բովանդակությունը, համադրելով վերը նշված նորմատիվ իրավական ակտերի պահանջների հետ՝ հայտնում եմ, որ քաղաքաշինական տեսանկյունից նշված աշխատանքներն ունեն կապիտալ բնույթ (դասվում են վերակառուցման աշխատանքների թվին)։Կից  ներկայացվում է քաղաքաշինության կոմիտեի գրությունը:
Միևնույն ժամանակ, հաշվի առնելով ՀՀ կառավարության պահուստային ֆոնդի ծանրաբեռնվածությունը, կառավարության որոշման նախագծում կատարվել է փոփոխություն և Պրոբացիայի ծառայության վարչական շենքի նկուղային հարկի վերանորոգումը և նոր հաստիքային միավորների համար աշխատանքային պայմանների ապահովումը նախատեսվում է ապահովել ՀՀ արդարադատության նախարարությանը հատկացված ընդհանուր միջոցների շրջանակներում, մասնավորապես՝ պետական բյուջեի «1052. Քաղաքացիական կացության ակտերի գրանցում» ծրագրի գծով տնտեսված գումարների հաշվին:




